Lotto-wenner steek kaartjie in skoen wegSuid-Afrika se nuutste kitsmiljoenêr is ŉ 54-jarige man van KwaZulu-Natal wat R6,5 miljoen gewen het in die Nasionale Lotery. Thembi Tulwana, woordvoerder van die lotery-operateur Gidani, sê die man het ŉ kaartjie van R20 gekoop vir die trekking op 19 Januarie. Tulwana sê die man het sy kaartjie in sy skoen weggesteek nadat hy besef het dat hy die boerpot gewen het. Die man het voorheen los werkies gedoen en sowat R750 per maand verdien. Tulwana sê die man wil graag ŉ huis vir sy kinders bou. “Hy sal ook nou sy kinders wat tans in KwaZulu-Natal woon in Johannesburg kan hervestig waar hulle na van die beste skole sal kan gaan.” Die man sê hy het daarvan gedroom om eendag die Lotto te wen en dat hy altyd dieselfde nommers gespeel het. Die trekking op 19 Januarie het egter twee kitsmiljoenêrs opgelewer maar die tweede wenner het nog nie sy of haar prys kom opeis nie. ŉ 61-jarige man van Gauteng het op 18 Januarie die R38 miljoen Powerball-boerpot gewen.